Title: พระราชกฤษฎีกาจัดตั้งสถาบันวิจัยโลหะและวัสดุ จุฬาลงกรณ์มหาวิทยาลัย พ.ศ. 2529

พระราชกฤษฎีกา

พระราชกฤษฎีกา
จัดตั้งสถาบันวิจัยโลหะและวัสดุ
จุฬาลงกรณ์มหาวิทยาลัย
พ.ศ. ๒๕๒๙

ภูมิพลอดุลยเดช ป.ร.
ให้ไว้ ณ วันที่ ๕
พฤศจิกายน พ.ศ. ๒๕๒๙
เป็นปีที่ ๔๑
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรจัดตั้งสถาบันวิจัยโลหะและวัสดุขึ้นในจุฬาลงกรณ์มหาวิทยาลัย

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งสถาบันวิจัยโลหะและวัสดุ
จุฬาลงกรณ์มหาวิทยาลัย พ.ศ. ๒๕๒๙

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งสถาบันวิจัยโลหะและวัสดุขึ้นในจุฬาลงกรณ์มหาวิทยาลัย

มาตรา ๔ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ป.  ติณสูลานนท์
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่ในปัจจุบันยังไม่มีหน่วยงานวิจัยและพัฒนากรรมวิธีที่เหมาะสมสำหรับการแปรรูปแร่และวัตถุดิบอื่นที่เป็นทรัพยากรทางธรรมชาติให้เป็นวัสดุสำเร็จรูปหรือกึ่งสำเร็จรูป
เพื่อการใช้ประโยชน์ในประเทศ และเพื่อการส่งออกไปจำหน่ายยังต่างประเทศ ทั้งยังไม่มีหน่วยงานวิชาการใดที่จะให้คำปรึกษาแนะนำและร่วมดำเนินการกับหน่วยงานต่าง
ๆ ทั้งภาครัฐบาลและภาคเอกชนในการแก้ไขปัญหาวิศวกรรมในโรงงานเกี่ยวกับการคัดเลือกวัสดุ
วิธีการในการผลิต และการดัดแปลงวัสดุให้เหมาะสมกับการประกอบกิจกรรมอุตสาหกรรมโลหะและวัสดุภายในประเทศ
ดังนั้น เพื่อให้มีหน่วยงานที่รับผิดชอบในภาระกิจดังกล่าว
และเพื่อส่งเสริมวิชาการในด้านนี้ให้พัฒนาไปด้วยดีและรวดเร็วสมควรให้มีการจัดตั้งสถาบันวิจัยโลหะและวัสดุขึ้นในจุฬาลงกรณ์มหาวิทยาลัย
เพื่อเป็นศูนย์กลางของการศึกษาวิจัยเทคโนโลยีต่าง ๆ
และให้บริการทางวิชาการแก่บุคคลและหน่วยงานทั้งภาครัฐบาลและภาคเอกชนต่อไป และโดยที่มาตรา
๙ วรรคหนึ่ง แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒
บัญญัติให้การจัดตั้งสถาบันต้องตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔

[๑] ราชกิจจานุเบกษา
เล่ม ๑๐๓/ตอนที่ ๑๙๘/ฉบับพิเศษ หน้า ๑/๑๒ พฤศจิกายน ๒๕๒๙